Broj: 711-I-57-M-480-22/23-02-23

Zagreb, 27. prosinca 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Davorina Ivanjeka, kao zamjenika predsjednice Povjerenstva, te Aleksandre Jozić-Ileković, Tatijane Vučetić i Tončice Božić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Irene Glavičić Sertić, ravnateljice Javne ustanove Nacionalni park Sjeverni Velebit**,za davanjem mišljenja Povjerenstva,na 198. sjednici održanoj dana 27. prosinca 2022. daje sljedeće

**MIŠLJENJE**

1. **Sukladno odredbama ZSSI-a, nema zapreke da se bratić obveznice Irene Glavičić Sertić, ravnateljice Javne ustanove Nacionalni park Sjeverni Velebit, prijavi na natječaj za radno mjesto stručnog suradnika – edukatora u Javnoj ustanovi Nacionalni park Sjeverni Velebit te da, pod jednakim i unaprijed propisanim uvjetima, kao i svi drugi kandidati, ostvari pravo na zapošljavanje u javnoj službi.**
2. **Ukazuje se obveznici Ireni Glavičić Sertić da je sukladno članku 9. ZSSI-a dužna izuzeti se od svakog pa i posrednog oblika sudjelovanja u provedbi natječaja iz točke I. izreke ovoga mišljenja, a posebice od provedbe natječaja u svojstvu člana povjerenstva, donošenja odluke o zasnivanju radnog odnosa i sklapanja ugovora o radu te je za obavljanje navedenih radnji dužna ovlastiti drugu osobu.**
3. **Ukazuje se obveznici Ireni Glavičić Sertić na obvezu da, u svrhu očuvanja vlastitog integriteta i jačanja transparentnosti u obnašanju javnih dužnosti, osobama koje bi poduzimale radnje u provedbi natječaja, deklarira okolnost da je njen bratić podnio prijavu na natječaj, kao i da o tome obavijesti javnost putem službene internetske stranice** **Javne ustanove Nacionalni park Sjeverni Velebit.**

Obrazloženje

Zahtjev za davanjem mišljenja Povjerenstva podnijela je obveznica Irena Glavičić Sertić, ravnateljica Javne ustanove Nacionalni park Sjeverni Velebit. U knjigama ulazne pošte Povjerenstva zahtjev je zaprimljen 16. prosinca 2022. pod poslovnim brojem 711-U-9263-M-480/22-01-2, povodom kojeg se vodi predmet broj M-480/22.

Člankom 3. stavkom 1. točkom 61. ZSSI-a propisano je da su ravnatelji javnih ustanova za upravljanje nacionalnim parkovima, parkovima prirode i/ili drugih zaštićenih dijelova prirode obveznici u smislu odredbi navedenog Zakona, slijedom čega je Irena Glavičić Sertić, kao ravnateljica Javne ustanove Nacionalni park Sjeverni Velebit obveznica u smislu odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu za davanjem mišljenja navodi da je u Javnoj ustanovi Nacionalni park Sjeverni Velebit u tijeku natječajni postupak za radno mjesto stručnog suradnika edukatora na neodređeno vrijeme te da je Komisija za provedbu postupka otvorila pristigle zamolbe, pri čemu je utvrđeno da je jedan od kandidata u rodbinskoj vezi (bratić) s obveznicom. Također napominje da se postupak zapošljavanja provodi sukladno Proceduri o načinu i postupku zapošljavanja u Javnoj ustanovi „Nacionalni park Sjeverni Velebit“.

Procedurom o načinu i postupku zapošljavanja u Javnoj ustanovi „Nacionalni park Sjeverni Velebit“, koju je 2. rujna 2019. donijela ravnateljica Javne ustanove „Nacionalni park Sjeverni Velebit“, u članku 5. utvrđeno je da natječaj provodi tročlano stručno povjerenstvo koje imenuje ravnatelj ustanove te da ravnatelj ustanove može biti član povjerenstva i tom svojstvu može prisustvovati razgovoru s kandidatima. Prema članku 13. navedene Procedure ravnatelj ustanove donosi odluku o zasnivanju radnog odnosa uzimajući u obzir svu dokumentaciju i rezultate provedenog postupka natječaja.

Sukladno članku 2. stavku 2. ZSSI-a sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 9. stavkom 1. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes, a stavkom 2. istoga članka propisano je da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba ili poslodavaca kod kojih je bio u radnom odnosu u posljednje dvije godine prije stupanja na dužnost.

Člankom 5. stavkom 1. točkom 6. ZSSI-a propisano je da su povezane osobe osobe navedene u točki 3. toga stavka te ostale osobe koje se prema drugim osnovama i okolnostima opravdano mogu smatrati interesno povezanima s obveznikom, a točkom 3. istoga stavka propisano je da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika.

Nastavno na sve navedeno, Povjerenstvo utvrđuje da se bratić obveznice Irene Glavičić Sertić, ravnateljice Javne ustanove Nacionalni park Sjeverni Velebit, iako u smislu odredbi ZSSI-a nije član obitelji obveznice, smatra s njom povezanom osobom, u odnosu na kojeg obveznica ne može biti nepristrana u obnašanju navedene javne dužnosti, te se u ovoj situaciji u kojoj je jedan od kandidata u natječajnom postupku zapošljavanja njezin bratić nalazi u potencijalnom sukobu interesa, kojim je dužna pravilno upravljati kako bi spriječila nastanak stvarnog sukoba interesa.

Međutim, uslijed navedene okolnosti bratić obveznice ne može biti isključen ili ograničen od ostvarivanja prava na zapošljavanje u javnoj službi, već isto pravo ima pod jednakim uvjetima kao i svi drugi kandidati u transparentno provedenom postupku.

Svaki obveznik je uvijek pozvan ponajprije zaštititi javni interes te poduzeti sve što je potrebno da u obnašanju dužnosti odijeli privatni interes od javnog, stoga je obveznica dužna izuzeti se od svakog, pa i posrednog sudjelovanja u provedbi navedenog natječaja, a posebice od provedbe natječaja u svojstvu člana stručnog povjerenstva, donošenja odluke o zasnivanju radnog odnosa i sklapanja ugovora o radu te je za obavljanje navedenih radnji dužna ovlastiti drugu osobu.

Nadalje, ukazuje se obveznici da u cilju očuvanja vlastitog integriteta i jačanja transparentnosti u obnašanju javnih dužnosti, osobama koje bi poduzimale radnje u provedbi predmetnog natječaja, deklarira okolnost da je njen bratić podnio prijavu na natječaj, kao i da o tome obavijesti javnost putem službene internetske stranice Javne ustanove Nacionalni park Sjeverni Velebit. Na taj način skreće se pozornost osobama koje provode postupak po natječaju, ali i zainteresiranoj javnosti, na potrebu provođenja sveobuhvatnog nadzora nad izvršavanjem istog.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

ZAMJENIK PREDSJEDNICE POVJERENSTVA

Davorin Ivanjek, dipl.iur.

Dostaviti:

1. Obveznica Irena Glavičić Sertić, putem e-mail adrese
2. Objava na internetskoj stranici Povjerenstva
3. Pismohrana